再次韻呈徐漕
作者：許及之
朝代：宋

paragraphs: 留臺心與天等慈，違春覓雪回象滋。
計臺心與留臺似，賀版趣遣瓊瑰辭。
白戰場前受降北，筆補造化戈却日。
郢中之曲信寡和，鼓宮宮動能者職。
我欲十駕期相從，今見老子其猶龍。
徑須乞公玉蕊珮，去上絕頂瑶臺宮。
下視塵寰一何有，天地交光落吾酒。
酌公雲夢公莫辭，能費公吟幾叉手。